text: Kæmpe udbud af sommerhuse
  19 november 2013 kl. 08.29
  Udbuddet af sommerhuse til salg er rekordhøjt. Alene i Varde kommune er 600 huse til salg, fremgår det af Boligsidens Markedsindeks.
  Huse i sommerhusområderne i Blåvand og Vejers Strand ligger i den dyre ende med en pris på knap 18.000 kroner pr. kvadratmeter eller 1,3 million kroner for 75 kvadratmeter. i Aalborg Kommune er prisen den halve.
  12.000 sommerhuse er til salg i hele landet.
  Udbuddet af sommerhuse slog rekord i forsommeren i år og er kun faldet en smule i efteråret. Trods det lille fald er der langt flere sommerhuse at vælge imellem over hele landet i dag end for et år siden.
  Sommerhuspriserne er generelt faldet i forhold til sidste år, men prisafslagene er blevet mindre i løbet af året.
  - Sommerhussælgerne har været nogle hårde nysere at forhandle med i år. Der er givet en del mindre i rabat end for et år siden. Men til gengæld har priserne altså i gennemsnit været lidt lavere end sidste år, forklarer Birgit Daetz, der er kommunikationsdirektør for Boligsiden.dk.
  